Document ID: 31999D0698

Komisijas lēmums
(1999. gada 13. oktobris),
ar ko nosaka ekoloģiskos kritērijus Kopienas ekomarķējuma piešķiršanai portatīvajiem datoriem
(paziņots ar dokumenta numuru C(1999) 3278)
(Dokuments attiecas uz EEZ)
(1999/698/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 23. marta Regulu (EEK) Nr. 880/92 par Kopienas ekomarķējuma piešķiršanas sistēmu [1], un jo īpaši tās 5. panta 1. punkta otro daļu,
(1) tā kā Regulas (EEK) Nr. 880/92 5. panta 1. punta otrajā daļā paredzēts, ka nosacījumus Kopienas ekomarķējuma piešķiršanai paredz pa ražojumu grupām;
(2) tā kā Regulas (EEK) Nr. 880/92 10. panta 2. punktā noteikts, ka attiecīgā ražojuma ekoloģiskās īpašības novērtē pēc īpašiem ražojumu grupai noteiktiem kritērijiem;
(3) tā kā ieteicams reizi divos gados kritērijus pārskatīt, lai pielāgotu prasības attiecībā uz enerģiju tehnoloģiju attīstībai un pārmaiņām tirgū;
(4) tā kā saskaņā ar Regulas (EEK) Nr. 880/92 6. pantu Komisija ir apspriedusies ar galvenajām interešu grupām apspriežu forumā;
(5) tā kā šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota saskaņā ar Regulas (EEK) Nr. 880/92 7. pantu,
IR PIEŅĒMUSI ŠO LĒMUMU.
1. pants
Ražojumu grupa "portatīvie datori" (turpmāk "ražojumu grupa") ir:
- gatavi tirdzniecībā pieejami portatīvie datori, kas ir autonomi tādā ziņā, ka to darbībai, kas galvenokārt paredzēta datu apstrādei, nav vajadzīgs pastāvīgs pieslēgums ārējam programmatūras avotam, skaitļošanas jaudai vai elektroenerģijai, un ir aprīkoti ar ievadierīcēm un izvadierīcēm.
2. pants
Ražojumu grupas ekoloģiskās īpašības un piemērotību lietošanai novērtē pēc īpašiem ekoloģiskajiem kritērijiem, kas noteikti šā lēmuma pielikumā.
3. pants
Ražojumu grupas definīcija un ražojumu grupai noteiktie īpašie ekoloģiskie kritēriji ir spēkā trīs gadus no pirmās dienas mēnesī pēc mēneša, kurā pieņem kritērijus. Ja līdz minētā termiņa beigām nav pieņemti pārskatīti ekoloģiskie kritēriji, to spēkā esamības termiņu pagarina vēl uz gadu vai līdz dienai, kad pieņem jaunus kritērijus, atkarībā no tā, kura no minētajām dienām ir agrāk.
4. pants
Administratīviem mērķiem ražojumu grupai piešķir kodu "018".
5. pants
Šis lēmums ir adresēts dalībvalstīm.
Briselē, 1999. gada 13. oktobrī

Labels: 12
7
3
20